**Ruşinosul proverb**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu!

Nu!

Nu! astfel

Trebuia să strigăm.

Dar nu am strigat.

Nu marea

se zbuciumă,

Trebuia să strigăm,

Ci noianul de fluvii

Se răzvrăteşte!

Înghiţite

De ea,

de lăcomia ei.

Ne-am înecat

Intr-un simplu proverb:

„Apele mari

înghit pe cele mici”.

Suntem un proverb –

atât.

De ce ne-am

Mai plânge,

De ce-am mai spera la izbândă,

Moţăind filozofic

în ruşinosul proverb:

„Capul plecat

sabia nu-l taie”.

Uite că l-au tăiat.